Folketing
2008-11-12

Nu deler jeg jo ikke Dansk Folkepartis bekymring over SF's vælgere og er vel knap nok bekymret over SF som parti. Men det, jeg syntes var lidt interessant i det, fru Margrethe Vestager sagde, var, at jeg må forstå, at den sammenhæng, euroen er indgået i indtil nu - hvor formålet jo har været afregulering af og mindre kontrol med kapitalbevægelserne - har været en forkert sammenhæng. Det vil sige, at den kritik, vi tidligere har rejst af Den Økonomiske og Monetære Union og euroen fra venstrefløjens side, har været rigtig, men fremover vil det blive anderledes. Sådan forstod jeg det, fru Margrethe Vestager sagde. En anden ting er, at fru Margrethe Vestager jo ikke tillægger økonomien så stor betydning, og det tror jeg er klogt ud fra et eurobegejstret synspunkt. Men har fru Margrethe Vestager ikke lagt mærke til, at det har været meget svært at finde uafhængige økonomer, som med nogen kraft har villet sige, at det ville gøre nogen forskel for Danmark, om vi var med i euroen eller ej?